Falunin MM-kilpailuissa 2015 hän sijoittui suurmäessä kymmenenneksi. Lahdessa 2017 hän saavutti normaalimäen MM-pronssia, mikä oli hänen ensimmäinen arvokisamitalinsa. Sekajoukkuekilpailussa hän voitti kultaa. Suurmäessä hän oli kolmastoista. Lentomäen MM-kilpailuissa Oberstdorfissa 2018 hän sijoittui 11:nneksi. Pyeongchangin olympialaisissa 2018 hän oli normaalimäessä kahdeksas ja suurmäessä neljästoista. Seefeldin ja Innsbruckin MM-kilpailuissa 2019 hän voitti suurmäen, joukkuemäen ja sekajoukkuemäen maailmanmestaruuden. Normaalimäessä hän sijoittui seitsemänneksi. Lentomäen MM-kilpailuissa Planicassa 2020 hän saavutti henkilökohtaisen kilpailun pronssia ja joukkuehopeaa. Oberstdorfin MM-kilpailuissa 2021 hän voitti kultaa sekä sekajoukkuemäessä että joukkuemäessä ja sijoittui normaalimäessä 17:nneksi.